Barčiai (Varėna)

Barčiai – kaimas Varėnos rajono savivaldybėje, 6 km į pietryčius nuo Varėnos, prie kelio . Seniūnaitijos centras. Į šiaurę nuo kaimo yra Barčių piliakalnis, auga Užupio ir Bedugnės miškai. Kaime yra kapinės.

Etimologija

Vietovardis kildinamas nuo bičių drevių (barčių) pavadinimo, nors gali būti susijęs ir su prūsais bartais.

Istorija 

XVI a. kaimas minimas kaip seniūnijos centras Gardino ir Lydos paviete. 1636–1637 m. Barčių valsčius pasipriešino potvarkiui mokėti duoklę grūdais. 1803 m. seniūnija tapo grafo Sen Pristo valda.

XX a. pr. Barčiai pateko į Lydos apskrities Kaniavos seniūniją, buvo Varėnos valdinio dvaro valda.

Tarpukariu kaimas priklausė Lenkijai, Vilniaus-Trakų apskričiai, dalis apylinkių gyventojų sugudėjo, nors Barčiuose gyveno beveik vien lietuviai. Veikė lietuviška pradžios mokykla, vyko vakarėliai, paskaitos, ūkininkų rateliai. 1930 m. Barčių gyventojai pradėjo statyti Vytautui Didžiajam skirtą koplytėlę, bet lenkų valdžia darbus nutraukė.

LTSR laikais veikė „Raudonosios vėliavos“ kolūkis. Iki 1963 m. buvo Barčių apylinkės centras.

Gyventojai 

Pagal Lenkijos valdžios 1921 m. atliktą surašymą kaime gyveno 431 žmogus, iš kurių 418 užsirašė lietuviais, 9 lenkais ir 4 žydais.

Šaltiniai 

Varėnos rajono savivaldybės gyvenvietės